(Tarb) ija bilħaqq... it-tarbija rjali mhix tarbija komuni. Dażgur li le. Dik tarbija speċjali. Anzi, qatt ma twieldet tarbija speċjali daqsha. Biex tkunu tafu l-fatti... 1. It-tarbija rjali ġiet konċeputa mill-ispirtu... iddistillat? 2. It-tarbija damet ferm iktar minn disa' xhur f'ġuf ommha. 3. Din hi l-ewwel tarbija li qatt twieldet. 4. Din it-tarbija aktarx ġiet bl-istork; skont il-kultura tagħna bil-vapur. 5. It-tarbija rjali twieldet titkellem u timxi. 6. It-tarbija tiekol minn wara; tixrob minn saqajha u tibki minn moħħha. 7. Lewn il-ġilda tagħha dehbien. 8. F'ġuf ommha diġà kellha l-kamra tal-logħob tagħha; qabel ħarġet skajpjat u qaltilhom kif trid il-kamra l-ġdida. 9. Din it-tarbija aktarx tiġi bl-istork; skont il-kultura tagħna bil-vapur. 10. Għada se nirċievi vjaġġ b'xejn bl-akkomodazzjoni b'kollox approvati mit-tarbija l-ġdida bħala ringrazzjament talli semmejtha hawn. Stenn ftit, skużawni, forsi messni użajt baby jew bejbi, hux hekk? Imma issa tulejt... jew 2l8? Forsi warakollox mhux qed inkun ġusta nsemmi tant it-tarbija għax din x'taħti? Aktarx jien naħti iktar minn kulħadd għax f'dan-naqra spazju ktibt dwarha, imqar jekk biex nuri diżapprovazzjoni għal ċertu ideat. Fuq kollox, kull riklam, anke ħażin, huwa riklam. Taħti l-midja li tagħti importanza lil xiex trid, meta u kif trid. Għax kultant ninsew kemm trabi jaraw qiegħ il-landa taż-żibel, kemm trabi jiġu msikkta qabel jibku l-ewwel bikja, kemm trabi jitwieldu "f'rokna ta' xiber injama", kemm trabi sempliċiment jitwieldu, kemm fil-verità huwa miraklu li titwieled tarbija u mhux li titwieled tarbija rjali! rja-lea Imrobbija f'raħal li fis-seklu 21 għad għandu x-xjuħ miġburin qaqoċċa fuq iz-zuntier u l-bejjiegħa jgħajtu f'nofs tat-triq. Pass 'il bogħod mill-pjazza, ir-raħal bħal donnu jinbidel, jieħu xejra oħra. Ix-xiħ bil-qmis iċċangjata u wiċċu mimli tikmix jinbidel f'salesman b'xagħru ġġeljat. Fil-qalba ta' dan kollu- jien prodott taż-żewġ estremi. Nofs ras, kultant. Kultant ras sħiħa. Kaxxa ġenn. Nofs kaxxa ġenn. In-nofs l-ieħor, mimli kuluri. Sploduti. Bla nifs. Jew bi ftit. Basta jservini biex nasal sat-tmiem. Ħajti mimlija daqs bajda. Anzi aktar. Ħafna aktar minn bajda. Għax dik nofsha kolesterol u n-nofs l-ieħor bla togħma. U ġejja mill-annimali. U jien ftit iktar minn veġetarjana. Spazjata...il-kelma fuq fommi. Kultant tiżloqli bla ma naf u kultant insibni naħseb u naħseb u naħseb biex insibha. Persuna tal-mija fil-mija. Kultant, kważi. Jew sew jew xejn. Mix-xejn, noħloq. Quddiem il-ħolqien, nixxejjen.
e, (tarb) ija bilħaqq